Bis-sitwazzjoni interna fil-Partit Nazzjonalista tinsab fl-iktar mument kritiku fl-aħħar snin, fazzjonijiet differenti fil-partit iltaqgħu biex jiddiskutu min jista' jkun iż-żiemel tagħhom biex jisfida t-tmexxija ta' Simon Busuttil. Dan minkejja li huwa remot ħafna ċ-ċans li jiġri hekk qabel l-elezzjoni ġenerali peress li Busuttil kien 'impoġġi' fil-kariga minn dawk li għandhom kontroll tal-magna tal-partit. Dawk li ħolqu u mexxew lil GonziPN, fuq quddiem nett Richard Cachia Caruana. Ma' dan Busuttil għandu wkoll l-appoġġ bla kundizzjoni tal-Avukat u President tal-Kunsill Amministrattiv Karol Aquilina u l-eks-Ministru Louis Galea. Fl-istess ħin Simon Busuttil mhu biħsiebu jċedi ebda pulzier lil dawk li qed jikkritikawh bl-aħrax. Anke għax, il-fatt li laħaq Kap, Simon Busuttil iqisu bħala l-iktar mument importanti u ta' sodisfazzjon tal-karriera tiegħu kif iddikjara dan l-aħħar f'intervista mal-Maltatoday. U b'Simon Busuttil jippjana l-istrateġija ta' kif jista' jidher iktar b'saħħtu u kredibbli, f'kafetteriji differenti u uffiċini diversi d-diskussjoni dwar x'jista' jiġri ma qatgħet xejn. Ikkonfermaw dan sorsi mill-qalba tal-Partit Nazzjonalista. Fost dawk li ddiskutew dan fid-dettall kien hemm Manuel Delia u nies oħra li kienu jaħdmu fil-Ministeru ta' Austin Gatt, fosthom Jes Saliba li llum iridha ta' opinjonist indipendenti. Ma jistax jonqos li ż-żiemel favorit tagħhom huwa d-Deputat Claudio Grech li magħhom ħadem fis-segretarjat ta' Austin Gatt bi Grech ikun l-iktar bniedem fdat mill-eks-Ministru Nazzjonalista għal ħafna snin, tant li kien hu li fl-eqqel tal-iskandlu taż-żejt mar jitkellem mal-aħwa Farrugia (ħut dak li ħa l-proklama) biex jipprova jpaċi s-sitwazzjoni għal Austin Gatt. Fin-Naxxar, Delia u Saliba ddiskutew x'inhuma ċ-ċansijiet ta' Claudio Grech u jekk dawn hux se jfeġġu qabel jew wara l-elezzjoni ġenerali. Raw ukoll x'inhuma x-xenarji kollha, kemm jekk il-Partit Nazzjonalista jirbaħ l-elezzjoni ġenerali u kemm jekk jitlef. Ma naqsitx lanqas l-analiżi tagħhom tas-sitwazzjoni preżenti li ma tantx kienet tvarja minn dak miktub riċentament. Iżda mhux dawn biss tkellmu. David Casa tkellem dwar kemm jappoġġja l-Kap u qabeż għalih ma' deputati li esprimew diżappunt. "Forsi għax għamlu Kap tad-Delegazzjoni fi Brussell," qalu l-imkejjen tagħna. Jirriżulta li l-Membru tal-Parlament Ewropew Roberta Metsola hija fost dawk l-iktar xettiċi bih. Bħal Metsola hemm l-eks-Segretarju Ġenerali Chris Said li xejn mhu kuntent bis-sitwazzjoni u mdejjaq ukoll hemm l-eks-Ministru George Pullicino. B'xi mod dawk qrib Pullicino għandhom għal Ryan Callus li saħansitra qed jiddeskrivuh bħala negattiv wisq u li qed jagħmel ħsara ma' diversi setturi tas-soċjetà. Fl-istess ħin, deputati qed jitkellmu flimkien dwar kif il-Partit qiegħed mingħajr proposti u jistaqsu x'se jgħidu lin-nies li se jagħmlu jekk ikunu fil-Gvern. Jintqal li b'differenza huma ma jistgħux jitkellmu fil-miftuħ, bħal kif għamel Ivan Bartolo, għax hemm is-siġġu tagħhom fin-nofs. Iżda, kuntenti mhumiex, tant li kien hemm min semma l-ħsieb ta' petizzjoni interna bit-tama li jinbidlu l-affarijiet. Isegwi dan kollu b'reqqa hemm Beppe Fenech Adami li kontroll fil-partit għandu kemm irid u dwar iċ-ċansijiet tiegħu jitkellem biss fost l-iktar qrib tiegħu. Bil-kritika lejn Busuttil mhix mistennija tnaqqas dan it-tip ta' laqgħat, li m'huma xejn għajr xhieda ta' partiti fi kriżi, mistennija jiżdiedu u fiċ-ċirkustanzi dejjem ifeġġu dawk li, minn quddiem jew wara l-kwinti, dejjem iddettaw l-affarijiet fil-Partit Nazzjonalista.